  Туспуктэм: Руслан Нуриахметов Наталия Сильвестрова Асьсэлэсь ужпӧрзэс усьтыны мылкыд карисьёслы Удмуртиысь гурт возёсъя но сиён-юонъя министерство «Агростартап» грант понна куриськонъёсты кутыны кутскиз. Со сярысь Удмуртиысь тӧролэн но кивалтэтлэн пресс-службазы ивортӥз. Куриськонъёсты 10-тӥ куартолэзёзь кутозы. 2023-тӥ арын программая кун юрттэт 62 миллион манет луоз    Сюро таза пудо вордыны мылкыд карисьёс 7 миллион манетозь юрттэт басьтыны быгато, мукет ӧръёсъя - 5 миллион манетозь.  Нош возёс потребительской кооперативе пыремын ке, грантлэн бадӟылыез 1 миллион манетлы будэ. Ас коньдонэз инъянлэн (вложение) быдалаез 10 процент луыны кулэ. Басьтэм уксёез 18 толэзь куспын уже кутоно. Грант чотын пудо-живот, техника, сиён-юон поттыны тӥрлык, музъем кесэг бысьтыны, инфрасӧзнэтез выльдыны луэ. «Агростартапе» 2023-тӥ арын гожтэм нимаз ужбертӥсьёс, крестьян (фермер) возёсъёс, озьы ик адямиос, кудъёсызлэн бизнессы ӧвӧл на, но вормемзы бере 30 нунал куспын крестьян (фермер) возёс кылдытыны дась. 2 милллион манетозь грант утӥсьёс ӧжытсэ одӥг ужан инты кылдытыны кулэ. Кутскись фермерлы 2 миллион манетлэсь тросгес сёто ке, со возёсаз ӧжытсэ кык ужан инты кылдытыны кулэ. Вожвылъяськонэ пыиськон куронъёсын рос-просгес татын тодматскыны луоз.  Грант понна вожвылъяськон Удмуртиын витетӥ арзэ ортчытӥське ни. « Фермеръёслэн кичӧлтонъёссылы одно ик юрттыны кулэ. Со удысын выльӧръёсты азинтыны но музъемъез пайдаёгес кутыны луонлык. Асьме элькунысь фермеръёс грантъёслы луыса туж тунсыко ӧръёсты азинтыны быгатӥзы – узы-боры, сад-бакча емышъёс будэто, ӵӧж, чорыг вордо, трос пӧртэм полуфабрикатъёс дасяло » Ольга Абрамова, Удмуртиысь кивалтэтлэн тӧроезлэн воштӥсез Тодэ вайытом, кылем арын 33 кутскись феремъёс «Агростартап» грантъёс басьтӥзы, соин валче 19 ёросын выль возёсъёс но ужпӧръёс ужаны кутскизы.  Ватсалом, Удмуртиын тулыс кизён кутскиз. Тегъёс: гуртвозёс грантъёс Удмуртия  